Thomas Offenberg Backer

Thomas Offenberg Backer (født 27. september 1892 i Mo i Telemark, død 10. januar 1987) var en norsk sivilingeniør og vegdirektør i Norge fra perioden 1948 til 1962.

Backer tok examen artium ved Kongsgaard skole i Stavanger i 1910"Et album om Kongsgård 1824–1974", 1975  s.40. da hans far var prost i Flekkefjord. Han ble student ved Norges tekniske høgskole (NTH) i 1910 og ble uteksaminert som sivilingeniør i 1914. I perioden 1914 til 1917 var han assisterende ingeniør ved Statsbanenes brokontor, og fra 1917 til 1919 var han ansatt ved Stavanger Electro Staalverk. Fra 1919 og frem til 1925 var Backer ansatt ved Statens vegvesen i Vestfold, før han fra 1925 til 1935 ble forfremmet til avdelingsingeniør hos Statens vegvesen i Nord-Trøndelag. Fra 1935 til 1940 var han hos Vegdirektoratet, før han deretter ble overingeniør i Vegvesenet i Oppland.

I 1948 ble Backer ny vegdirektør etter Arne Korsbrekke, et verv han satt med frem til han selv ble etterfulgt i 1962. Som vegdirektør i etterkrigstiden var Backer ansvarlig for å gjenreise infrastruktur som både var nedslitt og krigsskadet, og i slutten av sin periode begynte han å planlegge utbyggingen av veinettet i Norge i henhold til den økende massebilismen. Backer ble utnevnt til ridder av St. Olavs Orden i 1962, og fikk også NAFs fortjenestemedalje.

Han var sønn av Hans Backer (1858–1940) og Johanne Offenberg (1859–1954). Faren var sogneprest og av slekten Backer. Broren  Andreas Backer (1895–1975) var generalsekretær i Den Norske Turistforening fra 1927 til 1956.  Thomas ble gift i 1918 med Clara Martens (1895–1988).Konas dødsår fra gravferdsetaten i Oslo 

 Verv 
 Formann i bygningsrådet i Egge (1930–1935)
 Medlem av ligningsnemden (1933–1935), formann i 1935
 Formann i Opplands fylkesarbeidsnemnd (1945–1948)
 Medlem av Nordisk vegteknisk forbund (1948–1962)
 Backer var også rådsmedlem av DNT, Landslaget for Reiselivet, Teknisk Museum og styremedlem i Ny Jord i perioden 1953 til 1966.

 Referanser 

 Litteratur 

 Røed, A. C.: Thomas Offenberg Backer. En forsiktig vegdirektør i en vanskelig tid. I Årbok for Norsk vegmuseum 2020. ISBN 978-82-91130-50-7

 Eksterne lenker 


Kategori:Norske sivilingeniører
Kategori:Norske vegdirektører
Kategori:Alumni fra NTH
Kategori:Alumni fra Stavanger katedralskole
Kategori:Personer tilknyttet Norges Statsbaner
Kategori:Riddere av St. Olavs Orden
Kategori:Personer fra Tokke kommune
Kategori:Fødsler i 1892
Kategori:Dødsfall i 1987